Егъэджэныгъэм и фIагъым хагъахъуэ
Аруан районым и администрацэм и унэм щекIуэ-кIащ щIыпIэм щылажьэ егъэджакIуэхэм я шыщхьэуIу зэIущIэ ин. ЦIыху 200-м щIигъу къызрихьэлIа зэхуэсым щытепсэлъыхьащ 2016 — 2017 гъэ еджэгъуэм IэнатIэр зыхунэсахэмрэ егъэджэныгъэм и фIагъым адэкIи хэгъэхъуэнымкIэ лъэхъэнэщIэ къэкIуэнум къащыпэщылъ къалэнхэмрэ. Абыхэм ятеухуа доклад шэщIа зэхуэсым щищIащ щIыналъэм егъэджэныгъэмкIэ и IэнатIэм и унафэщIым и къалэнхэр зыгъэзащIэ Жэрыщты Олег.
— Си гуапэу псоми сынывохъуэхъу еджэгъуэ лъэхъэнэщIэмкIэ. Фыузыншэу, фи мурадхэмрэ хъуэпсапIэхэмрэ къывэхъулIэу гъэр ефхьэкIыну си гуапэщ, — псалъэмакъыр щиублэм жиIащ Жэрыщтым. — ФIыщIэ ин яхузощI егъэджэныгъэ IэнатIэм дапщэщи гулъытэ хэха къыхуэзыщI район администрацэм и унафэщIхэм, щIыпIэм щылажьэ жылагъуэ зэгухьэныгъэхэм.
Аруан щIыналъэм мы зэманым щолажьэ егъэджэныгъэ-гъэсэныгъэ щызэфIах IуэхущIапIэ 26-рэ. Абыхэм яхэтщ курыт школхэр, пэщIэдзэ школ-сабий садхэр, гъэсапIэ щхьэхуэхэр, программэм и лейуэ щIэныгъэ щрагъэгъуэт IуэхущIапIэхэр. Псори зэхэту абыхэм йокIуалIэ сабий 12744-рэ. Абыхэм щIэныгъэрэ гъэсэныгъэрэ ирагъэгъуэту ядолажьэ IэщIагъэлI 1095-рэ. ЕгъэджакIуэхэм я Iыхьэ плIанэм категорие лъагэм хуэкIуэ Iэзагъ ябгъэдэлъщ. Районыр ирогушхуэ егъэджэныгъэмкIэ щIыхь зиIэ и лэжьакIуэхэр, щIыхь зиIэ егъэджакIуэхэр, «Егъэджэныгъэ» къэралпсо проектым щытекIуахэр, цIыхубэ егъэджэныгъэм и отличникхэр мымащIэу зэриIэм. Апхуэдэ лэжьакIуэ IэкIуэлъакIуэхэм я бжыгъэр 130-м нос. Гулъытэшхуэ зыхуащI Iуэхугъуэхэм ящыщщ егъэджакIуэхэм, гъэсакIуэхэм я улахуэм хэгъэхъуэныр. ЕгъэджакIуэхэм ику иту къахь сом мин 21-м нэс, гъэсакIуэхэм — мин 18-м нэс, программэм и лейуэ щIэныгъэ щрагъэгъуэт IуэхущIапIэхэм я IэщIагъэлIхэм я улахуэр сом мин 18-м щIегъу.
Докладым къыщаIэта Iуэхухэм ящыщщ егъэджакIуэхэм яIэ хуитыныгъэхэмрэ социальнэ шэсыпIэхэм-рэ гъэбыдэныр, иджырей егъэджэныгъэм и мардэхэм хуэкIуэ лэжьыгъэ школхэм, сабий садхэм къыщызэгъэпэщыным и Iэмалхэр убзыхуныр, педагогикэм епха технологиещIэхэр, методикэхэр ди еджапIэхэм, гъэсапIэхэм къыщызэгъэпэщыныр, нэгъуэщIхэри. Апхуэдэу гъэ еджэгъуэщIэм гулъытэ нэхъыбэ хуащIынущ сабийхэм я узыншагъэр хъумэным. ШколакIуэхэр ерыскъы пщтыркIэ гъэшхэным, ахэр я ныбжьымрэ зэфIэкIымрэ елъытауэ егъэджэным, санитар-гигиенэ хабзэхэм изагъэу лэжьыгъэр къызэгъэпэщыным дяпэкIи щегугъунущ районым.
— Нобэ ди щIэблэм етт щIэныгъэмрэ гъэсэныгъэмрэ я фIагъым куэдкIэ елъытащ пщэдей ди къэралым иIэну ехъулIэныгъэхэр. Ар зэи зыщыдгъэгъупщэ хъунукъым, — жиIащ Жэрыщтым.
Абы и докладым пащэу зэхуэсым къыщыпсэлъащ Нарткъалэ дэт курыт школ №2-м и унафэщI Шыбзыхъуэ Иннэ, Джэрмэншык дэт курыт школым урысыбзэмрэ литературэмрэ щезыгъэдж, «Илъэсым и егъэджакIуэ» мыгъэрей зэпеуэм пашэ щыхъуа Балъкъыз Iэсият, Старэ Шэрэдж дэт курыт школым и унафэщIым егъэджэныгъэ-гъэсэныгъэ лэжьыгъэмкIэ и къуэдзэ Мер ФатIимэ, «Техник ныбжьыщIэхэм я станцым» и егъэджакIуэ Нало Алим сымэ, нэгъуэщIхэми.
ЗэIущIэм хэтащ район администрацэм и Iэтащхьэ Куэшей Азэмэт.
— Дэтхэнэ къэралми и зыужьыныгъэр, псом япэрауэ, зэлъытар абы и цIыхухэм ябгъэдэлъ щIэныгъэмрэ зэфIэкIхэмрэщ. Ахэр лъагэмэ, къэралыгъуэр лъэщ, жылагъуэр узыншэ мэхъу. Шэч къытесхьэркъым, щIэблэм щIэныгъэ куу егъэгъуэтыным, гъэсэныгъэ екIу яхэлъхьэным пыщIа IэнатIэм и лэжьакIуэхэм иджыри абыкIэ ялъэкI къызэрамыгъэнэнум, — къыхигъэщащ Куэшейм и псалъэм. — Си гуапэу сынывохъуэхъу узыншэу, гупсысэщIэхэр фи куэду, ехъулIэныгъэщIэхэр зыIэрывгъэхьэу фызыпэрыт IэнатIэхэр ефхьэкIыну.
КъБР-м егъэджэныгъэмкIэ, щIэныгъэмрэ щIалэгъуалэм я IуэхухэмкIэ и министр Емуз Нинэ зэIущIэм хэтхэм зэрызахуигъазэм зэхуэсым къыщеджащ а министерствэм и лIыкIуэ Мэлбахъуэ Алим.
ШыщхьэуIу зэхуэсым щыжаIа псори къызэщIикъуэжу абы и кIэухыу псалъэ къищтащ Жэрыщтым. ЗытепсэлъыхьахэмкIэ унафэ пыухыкIахэр къащта нэужь, зэIущIэм щагъэлъэпIащ егъэджэныгъэ-гъэсэныгъэм къыхэжаныкIа IэщIагъэлI гуп. Абыхэм иратащ район администрацэм, егъэджэныгъэмкIэ IэнатIэм къабгъэдэкI щIыхь, фIыщIэ тхылъхэр. ЯгъэлъэпIахэм ящыщщ егъэджакIуэ Iэзэхэу Алборэ Iэминат, КIурашэ Эммэ, Щоджэн Заретэ, Къуэкъуей Замирэ, нэгъуэщIхэри.
Тамбий Линэ.
